Lehtovirmajuuri

Lehtovirmajuuri (Valeriana excelsa) on virmajuurten (Valeriana) sukuun ja kuusamakasvien (Caprifoliaceae) heimoon kuuluva monivuotinen kukkiva kasvi.

Lehtovirmajuuri kasvaa 40–170 cm korkeaksi. Varsi on särmikäs ja uurteinen sekä väriltään vihertävä tai ruskehtava. Se voi olla myös punertava. Kasvin viuhkomaisessa kukinnossa kukat ovat valkoiset tai vaaleanpunaiset. Kukat kukkivat kesä–heinäkuussa. Vastakkain kasvavissa lehdissä on 3–6 lehdykkäparia. Päätölehdykkä on yleensä sivulehdyköitä leveämpi.

Laji muistuttaa rohtovirmajuurta (Valeriana officinalis), jonka lehdissä on 3–6 lehdykkäparin sijasta 7–13 lehdykkäparia. Lehtovirmajuuri leviää rönsyistä, kun taas rohtovirmajuuri ei. Lisäksi lehtovirmajuurella on hiukan isommat kukat, ja lajit myös risteytyvät keskenään. Rohtovirmajuuren levinneisyys on Suomessa lehtovirmajuurta eteläisempi.

Lehtovirmajuurta kasvaa Pohjoismaissa, Alpeilla ja Skotlannissa. Suomessa lajia tavataan yleisenä etelä- ja länsirannikolla. Se kasvaa rantaniityillä, puronvarsilla, lehtokorvissa, lehdoissa sekä peltojen ja ojien varsilla.

Lähteet

Aiheesta muualla 
 Kasviatlas 2021: Lehtovirmajuuren (Valeriana excelsa) levinneisyys Suomessa.
 Luopioisten kasvisto: Lehtovirmajuuri (Valeriana sambucifolia)
 Den virtuella floran: Lehtovirmajuuren (Valeriana sambucifolia) levinneisyys pohjoisella pallonpuoliskolla. 

Virmajuuret